Gerard Sanderink

**Gerhardus Plechelmus (''Graads'') Sanderink** (Weersel, 19. augustus 1948) is nen sakenman uut Twente. Hee sit achter under meyr de bedryve Centric, Strukton un Antea Group, al hevt hee dår niks meyr to vertellen. Nen rechter hevt em ja de macht untsegd ümdat he der niks as dunderye sküppet. De lätste jåren trekket hee vöäral andacht med en paar sleapende rechtsaken teagen em. 

## Loupbane
Med in 2013 når skatting 430 miljoon up de banke is Sanderink multimiljonäär. Et tydskrivt Quote nöömden em in 2000 eyne van de vyvtig rykste lüde van Neaderland.

Sanderink begün up de mulo. Dårnå güng he når de middelbåre landbouwskole in Oldensel, un do voordan når de HLTS in Bolsward vöär ne study in voodseltechnology. As lätste küm hee torechte an de Techniske Hougeskole van Twente in Eanske. As komputerspecialist küm hee in de vleegtüüg- un rüümdevårtbouw, de uutgeaverye un de industry vöär mediske apparaten torechte. In 1978 satten hee med nen kollega, Hans Quellhorst, en software- un uutsendbedryv ICT up.

### Uutbreiding
Sanderink wolde alleyne voordan. In 1992 begünde hee med de Sanderink Groep. Dat heat seyd 2000 Centric Holding un is eyne van de vöärnaamste anbeders van informatytechnology in Neaderland ewörden. Ouk sit et bedryv in Belgie, Düütskland, Switserland un Noorweagen.

End 2005 kochtden Sanderink et ingeniöörsbedryv Oranjewoud. De 45 miljoon dårvöär leade hee uut eygenen tük up tåfel. By et bedryv warket sou'n 1900 lüde oaver heyl Neaderland. Under dee vlagge kochtden hee bedryve (vake ingeniöörsbüro's) in de VS, Frankryk un Kolombia un voogden dee samen under de name Antea Group. Oranjewoud bleav under de eygene name voordan warken. Ein 2010 löät Oranjewoud weaten at se et bouwbedryv Strukton ekocht hadden.

### Dunderye
In 2014 begünden de vakbünde FNV Bouw, FNV Bondgenoten un CNV Vakmensen en kort geding teagen Sanderink. See meynden, Sanderink sol syne afspraken neet nåkummen oaver cao, pensioon, topbelöäningen un inspråke. Volgens dee afspraken in 2010, nå at Oranjewoud Strukton ekocht had, solde Strukton lid blyven van de warkgeaversorganisaty Bouwend Nederland. De vakbünde verlöären et korte geding: de haagske rechtbanke seade at Strukton neet vannys lid hoovden to worden van Bouwend Nederland.

January 2020 must de neaderlandske regeyring der oaver vergaderen dat verskeidene lüde houge in den boum by Centric der achterhen edån warren of selv egån warren. Centric beheyrt vöäle informatytechnology van de neaderlandske oaverheid, med gevölige informaty oaver börgers un ambtenåren. Et upstappen un untslag van de houge heyren solde to maken hebben med de vorholding van Sanderink med selvverklård cyberkenner Rian van Rijbroek. See bemöödden sik med et bedryvsbestüür un dat stünd öär neet an. Ouk warren der bewüst vöärname dinge wisked van Sanderink synen telefoon, soudat rechters der niks meyr med kunden, solde neet passen by syne rulle binnen Centric.

Sanderink was eyrder al trouwd med Brigitte van Egten. See was ouk leidinggeavende binnen dree van syne bedryve. Ouk was see bestüürslid van de Sanderink Stichting, dee as oaver syn vermöygen geyt. Do as see et nöst under den boum hadden in 2018 begünde Sanderink Van Egten van vanallens swart to maken. Der wördt emeynd at Van Rijbroek em dat sou inflüsterden. Van Egten klaagden Sanderink an vöär smaad un laster. December 2020 geböyd de rechtbanke Sanderink dat he €100.000 de oavertreading de dag must betalen an dwangsumme. Sanderink hölde sik neet an de rechterlike uutspraken. Ende november 2021 must hee dårümme van de rechtbanke souwat twey miljoon euro an dwangsummen betalen an Van Egten.

### Torügtrekken, weaderkeyr un nye skorsingen
January 2021 tröäk Sanderink sik torügge as topman by Centric, Oranjewoud, Strukton un de Antea Group. Eygener un groutandeylholder bleav he anders wal. Al nå en paar wekke vröägen andere kommissarissen van Oranjewoud em üm weader to kummen. Sanderink had ja 98% van de andeylen, un se musten noch wal med em oaverleggen.

Oktober 2021 küm Sanderink ouk weader torügge by Strukton as CEO. Erik Hermsen, den as Sanderink syn wark had edån do as hee vord was, had den kråm inepakked un et bedryv verlåten.

En jår later, in 2022, küm hee ouk weader by Centric weader. Twey bestüürslüde hadden sik torüggetrökken. Dat wör bekend in oktober 2022, un rap beslöät et Oupenbår Ministery dat se Sanderinks herbenöming ungedån makeden döär et Recht van Enquête in to setten, en deepgånd undersöök når de gang van saken. As Centric neet med solde warken, solde justity de Underneamingskamer van et Gerechtshof Amsterdam der by halen. Dat deaden se ümdat der rüste in et bedryv must kummen. Et bedryv warket ja vöär vöäle oaverheidsinstellingen.

Den Råd van Bestüür van Centric reageerden neet up 24. oktober 2022 un et Oupenbår Ministery haalden der de Underneamingskamer by. 3. November 2022 löäten dee Sanderink subyt skorsen as bestüürsman. Eyn andeyl in et bedryv möäg hee noch holden. Sanderink wör an de kante sat as bestüürder. Der kümmen nen uutvorend un neet-uutvorend bestüürder vöär in de steade. Up den 31. january 2023 wör Sanderink ouk et lätste andeyl afenöämen. De Underneamingskamer hevt gröön lecht egeaven üm et bestüür van Centric es teagen et lecht to holden.

Up den 17. määrt 2023 wör bekend emaked at Sanderink ouk eskorsd was as CEO van Oranjewoud un Strukton un allens wat dår under vöäl. Dat solde eyrst ne skorsing van dree månd weasen, mär ende april vrögen de kommissarissen van de beide bedryven of et neet länger kunde. De bedryven hadden ja rüst un stabiliteit nöydig.

Den 1. juni nöäm de Underneamingskamer Sanderink de heyle seggenskop oaver Oranjewoud un Strukton af. Ouk syne andeylen kummet under beheyr van ne wårneamende partye. Hee mag selv syne andeylen to koup setten, mär möägelike köypers kryget pas stemrecht in de bedryven as den Underneamingskamer et goodköärt. Dat doot se pas as se den nyen köyper eyrst vulleydig döärelichted hebbet. Dat maket de andeylen heyl wat minder waerd.  

Den 19. november küm RTV Oost med et nys at Sanderink syn olde bedryv Centric noch 80,6 miljoon euro van em weader wolde hebben. Dat had Sanderink in coronatyd van et bedryv eleynd. Määrt 2024 was dåroaver ne nye rechtssitting, mär Sanderink küm neet updagen. Der wör upperd at Sanderink syne andeylen in Centric of Strukton verkoupen kun üm syne leyning af to lössen.

Up den 12. december van 2025 was up Tubantia to leasen at Sanderink der uutesat was by Centric, Strukton en Oranjewoud. De underneamingsröäde wolden em der uut hebben, ümdat meyrere klanten hadden esegd at se de achterbukse solden antrekken as hee weaderköm.

## Persöönlik
Sanderink trouwden up den 2. january van 2023 med Rian van Rijbroek. Se woanet de lätste jåren rund Kleve in Düütskland üm buten skot to blyven weagens syne groute skulden.

## Verwysingen